རྒྱལ་ཁབ་ཀྱི་རྩ་ཁྲིམས་དང་མི་རིགས་ས་ཁོངས་རང་སྐྱོང་ཀྱི་བཅའ་ཁྲིམས་དུ་ཁ་གསལ་བོའི་སྒོ་ནས་བཀོད་ཡོད་པ་དང་།པཎ་ཆེན་རིན་པོ་ཆེས་ཐུགས་ཁུར་དང་རྒྱབ་སྐྱོར་སྟོབས་ཆེན་པོ་གནང་བ་ལ་བརྟེན་ནས།བོད་ཀྱི་སྐད་དང་ཡི་གེ་ལ་སྲུང་སྐྱོབ་དང་མཐོང་ཆེན་ཐོབ་ཡོད་ལ།རིམ་པ་ཁག་གི་སྲིད་གཞུང་གིས་མི་རིགས་སྐད་ཡིག་སློབ་སྦྱོང་དང་བེད་སྤྱོད།འཕེལ་རྒྱས་བཅས་ཀྱི་ཨུ་ཡོན་ལྷན་ཁང་བཙུགས་ཡོད་པ་དང་།ཁུལ་དང་རང་སྐྱོང་ལྗོངས་སུ་མི་རིགས་སྐད་ཡིག་ལོ་ཙཱ་དང་རྩོམ་སྒྲིགཞིབ་འཇུག་བཅས་ཀྱི་སྡེ་ཁག་བཙུགས་ཡོད།བོད་ཁུལ་གྱི་སྒོ་བྱང་ཁག་དང་རྟགས་བྱང་།འགེལ་བྱང་།དཔང་ཡིགགཞུང་ཡིག་གི་ཡིག་མགོ་སོགས་སུ་རྒྱ་བོད་སྐད་གཉིས་སྤྱོད་པའི་མགོ་བཙུགས་ཡོད་པ་དང་།ས་ཆ་སོ་སོའི་ལས་བྱེད་སློབ་གྲྭ་རུ་བོད་ཡིག་སློབ་ཁྲིད་སླར་གསོ་བྱས་ཤིང་།བོད་སྐད་རླུང་འཕྲིན་དང་།བོད་སྐད་གློག་བརྙན་སྒྱུར་སྐྲུན།བོད་ཡིག་གི་དཔེ་ཆ་དཔར་འགྲེམ་སོགས་རིམ་གྱིས་མགོ་བཙུགས་ཡོད།བོད་ཁུལ་གྱི་སློབ་ཆུང་ཁག་དང་སློབ་འབྲིང་རེ་འགར་བོད་ཡིག་སློབ་ཁྲིད་སླར་གསོ་བྱས་ཡོད་ལ།བོད་རིགས་མི་དམངས་ལ་རང་གི་སྐད་དང་ཡི་གེ་སྤྱོད་པའི་དབང་ཆ་བྱུང་ཡོད།པཎ་ཆེན་སྐུ་ཕྲེང་བཅུ་བ་མཆོག་གིས་མི་རིགས་ཀྱི་རིག་གནས་དང་སློབ་གསོ།སྐད་ཆ་དང་ཡི་གེ་བཅས་ལ་མཐོང་ཆེན་སྔར་མེད་པ་གནང་བའི་མཛད་པ་འདི་ནི།འུ་ཅག་གིས་དེང་ཕྱིན་གངས་ལྗོངས་ཀྱི་རིག་གནས་བསྐྱར་དར་དང་།སྲོལ་རྒྱུན་གྱི་རིག་གནས་རྒྱུད་འཛིན་དང་སྲུང་སྐྱོབ།ཀྲུང་ཧྭའི་སྣ་འཛོམས་རིག་གནས་ཕུན་སུམ་ཇེ་ཚོགས་དང་འཕེལ་རྒྱས་སོགས་གཏོང་བའི་ལས་དོན་ལ་དོན་དངོས་ཀྱི་དོན་སྙིང་དང་ལོ་རྒྱུས་ཀྱི་དོན་སྙིང་གལ་ཆེན་པོ་ལྡན་ཡོད་དོ།།